Stad kry interdik teen Kaapse KlopseDie Kaapse Klopse se D6-groep in aksie tydens die bekende ‘Die Tweede Nuwe Jaar’-optog. Foto: Armand Hough/ANA Die Kaapstad-metro het ŉ interdik in die Wes-Kaapse hooggeregshof teen die Kaapse Klopse-groep, die Cape Town Minstrel Carnival Association (CTMCA), en sy medegroepe bekom. Die stad sê hy moes hom noodgedwonge tot die hof wend omdat die CTMCA “voortgaan om nasionale wetgewing en die stad se bywette te verontagsaam”. Volgens JP Smith, burgemeesterskomiteelid vir veiligheid en sekuriteit, het die CTMCA al by minstens twee geleenthede byeenkomste sonder toestemming gehou en sonder toestemming toegang gekry tot stadsfasiliteite. Een van die voorvalle het glo op 26 Januarie plaasgevind toe die vereniging ŉ byeenkoms in Ravensmead verlaat en hul pad oopgedwing het tot in die Belhar-sportterrein om daar ŉ onwettige byeenkoms te hou. “Ons het gevolglik strafregtelike aanklagte teen Pot Stemmet en die raad van die CTMCA aanhangig gemaak,” sê Smith. Hy sê ŉ soortgelyke voorval het verlede Saterdag plaasgevind toe die CTMCA weer probeer het om ŉ stadsfasiliteit in Rylands binne te dring. Die Kaapse Klopse. Foto: Herman Gibbs/ANA “Die vereniging is klaarblyklik trots op die feit dat hy die Wet op Veiligheid by Sport en Ontspanningsaktiwiteite verontagsaam, asook die Stad se regulasies vir byeenkomste. Die Stad het vantevore al verskeie kere probeer om hulle in ag te neem en te help, maar hulle gaan voort om in kwader trou hul bedrywighede te doen.” Smith sê die interdik verbied die CTMCA om enige byeenkoms of funksies by enige plek in die Stad te hou sonder dat hy eers geskrewe regulatoriese toestemming verkry het om dit te doen. “Duisende geleentheidsorganiseerders, onder wie die Klopse-raad in die stad, doen aansoek om permitte, voldoen aan al die vereistes en bekom dan permitte sonder probleme elke jaar – daar is geen rede hoekom die CTMCA dit nie ook kan doen nie.”